Tina Nedergaard sagde selv stop efter blot et år på posten som undervisningsminister. De personlige omkostninger var for store for den enlige mor. - En af begrundelserne for, at jeg trak mig som minister, var, at jeg ikke havde mit netværk i nærheden af os længere. Når jeg nu er normalt medlem af Folketinget og ikke minister, så kan jeg godt håndtere jobbet fra det Nordjydske. Så nu bosætter jeg mig meget tæt på min familie, fortæller den tidligere minister til Ekstra Bladet. Fra første september bosætter hun sig sammen med sin syv-årige datter i Hobro, få kilometer fra både forældre og søster. Adspurgt om hun fortryder, at hun sagde ja til ministerjobbet, er svaret klart: - Jeg fortryder hverken, at jeg sagde ja - eller at jeg sagde nej igen. Men stoppet har levet op til forventningerne. Jeg traf en beslutning, men jeg tror også, at vi som forældre skal stoppe op en gang imellem, for når jeg ser på min datter, så er det den helt rigtige beslutning. Det er blevet meget tydeligt.

Opsummering:
Tidligere undervisningsminister Tina Nedergaard flytter tilbage til Nordjylland efter et år i København.